  Майя Бывальцева Грак ёросысь МФЦ-е вазиськонъёс ӝыны ар ӵоже кык поллы йылӥзы — 2015-тӥ арын 1 сюрс 100 вал, 2016-тӥ арын куать толэзь ӵоже — 2 сюрс. 11-тӥ пӧсьтолэзе журналистъёслы со сярысь вераз Грак ёросысь МФЦ-лэн кивалтӥсез Алексей Лощилов. Гракын пӧртэм юрттӥськетъёсты сётӥсь нырысетӥзэ центрез усьтӥзы кылем арын оштолэзе. Лощиловлэн верамезъя, вазиськисьёслэн лыдзы ӝог будэ. «Юрттӥськетлы кулэяськон вань, угось азьвыл ёросын улӥсьёслы мукет интыосы ветлоно луэ вал. Кылсярысь, паспорт басьтон, прописка лэсьтон понна Можгае мыноно вал, ваньбуретэз пусйыны — Алнаше», — вераз кивалтӥсь. Али вань юрттӥськетъёсты, нош соос 150 пала, черкогуртлэн шораз «одӥг укно» амалэн басьтыны луэ. Тужгес кулэяськымонъёсыз — улон интыя пусйиськон яке куштӥськон, паспортэз воштон, ваньбуретэз пусъён, кадастр учёт. Тегъёс: Мерлык Удмуртия МФЦ Нылпитворчествояюрт Кунюрттськетъёс  